Comença l´Escola d´Ocupació ETFORMEM `Sistema d´Informació per al desenvolupament econòmic´, una oportunitat per a 10 dones desocupades de Gandia
01 desembre 2020

## Comença l´Escola d´Ocupació ETFORMEM \`Sistema d´Informació per al desenvolupament econòmic´, una oportunitat per a 10 dones desocupades de Gandia01 desembre 2020Última actualització: 14 juliol 2025

![](../gestion/img/a4ad7d98b7c4a2c61698ac8a97dda474506d23cc307fdd477f833985da575017.jpg)  
  

Ahir va començar a Urbalab Gandia, _**l’ Escola d’Ocupació**_ _**ETFORMEM**_ _**“Sistema d’Informació per al desenvolupament econòmic”**_, un programa mixt que permetrà a un grup de 10 dones desocupades i amb situacions econòmiques o familiars difícils, tindre una oportunitat per a formar-se i incorporar-se al mercat laboral amb qualificació. Les participants, que han estat seleccionades amb la col·laboració del departament de Serveis Socials, han sigut rebudes aquest matí pel **regidor de Polítiques** **Econòmiques, Comerç, Indústria i Innovació****, Ferran Martínez**, i l’e**dil de Recursos Humans, José Manuel Prieto**.

El projecte permet posar en valor la importància de la formació i la preparació a l’hora d’incorporar-se al mercat laboral i posa el seu punt de mira en els col·lectius més desfavorits. Martínez ha posat de relleu _«la importància d’aquest tipus de programes tant per la tasca social que fan en donar oportunitat a col·lectius que ho necessiten tant com pel treball que se’n deriven de les seues pràctiques i que aporten beneficis a la ciutat»._

Per la seua banda, Prieto ha recordat que una de les prioritats del govern del Serpis, i més en aquests moments, _«és donar oportunitats a les persones a través de plans d’ocupació i de línies formatives, on l’aprenentatge és mutu; la persona que entra a treballar per a l’administració s’enriqueix amb el coneixement, però l’administració també ix guanyant amb l’intercanvi de coneixements i d’experiències»._

Les participants hauran de combinar treball i formació i, en finalitzar, obtindran un Certificat de Professionalitat de Nivell 1. En concret, en aquesta convocatòria, es tracta del certificat “Operacions auxiliars de serveis administratius i generals”, que les especialitzarà en tasques com atendre una recepció o una consergeria, atendre consultes de la ciutadania i empreses, realitzar enquestes d’opinió presencials i telefòniques, tasques de reproducció i arxiu de documents, etc.

El projecte, que té una durada de 6 mesos, compta amb una subvenció de més de 120.000 euros atorgada a l’Ajuntament de Gandia per la Generalitat Valenciana a través del Labora, i habilitarà les alumnes per a desenvolupar ocupacions com teleoperadores, empleades de finestreta, taquilleres, recepcionistes, telefonistes i classificadores.

Per a obtindre aquesta capacitació hauran de realitzar una sèrie d’actuacions concretes amb l’objectiu de configurar un sistema d’informació i base de dades per a conèixer la situació del municipi en determinats aspectes de l’àmbit social i econòmic. Les dades que s’obtinguen ajudaran a valorar la posada en marxa d'iniciatives i projectes d'activació econòmica i social.

En sentit pràctic, aquesta Escola d'Ocupació té dos actuacions concretes, en primer lloc la realització de treball de camp o consulta telefònica i/o presencial a la població i les empreses de Gandia en relació amb aspectes socioeconòmics, i en segon lloc la

implementació de diferents bases de dades empresarials disponibles per als estudis de promoció econòmica i de determinats inventaris municipals.

D’aquesta manera amb el seu treball les participants contribuiran a la creació d’un sistema d’informació i a l’actualització i/o configuració de base de dades necessàries per a l’establiment d’estratègies i mesures vinculades amb el desenvolupament econòmic i social de la ciutat de Gandia.

Aquest és el primer d’una serie de plans d’ocupació que ens els mesos pròxims complementaran les tasques de l’Ajuntament de Gandia donant oportunitat a la incorporació dels habitants de Gandia que més ho necessiten.